**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 0100-267/2020/1

Datum: 4.5.2020

# **Zadeva: Izplačilo delovne uspešnosti iz naslova povečanega obsega dela, dela preko polnega delovnega časa, dodatka za nevarnost in posebne obremenitve v času epidemije na podlagi 71. člena ZIUZEOP in dodatka za delo v rizičnih razmerah po KPJS**

Spoštovani,

s strani proračunskih uporabnikov prejemamo vprašanja glede možnosti hkratnega izplačila delovne uspešnosti iz naslova povečanega obsega dela, dela preko polnega delovnega časa, dodatka za nevarnost in posebne obremenitve v času epidemije na podlagi 71. člena Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, 49/20 in [61/20](http://www.uradni-list.si/1/objava.jsp?sop=2020-01-0901): v nadaljevanju: ZIUZEOP) in dodatka za delo v rizičnih razmerah po 11. točki prvega odstavka in drugega odstavka 39. člena Kolektivne pogodbe za javni sektor (Uradni list RS, št. [57/08](http://www.uradni-list.si/1/objava.jsp?sop=2008-01-2429), [23/09](http://www.uradni-list.si/1/objava.jsp?sop=2009-01-0988), [91/09](http://www.uradni-list.si/1/objava.jsp?sop=2009-01-3987), [89/10](http://www.uradni-list.si/1/objava.jsp?sop=2010-01-4773), [89/10](http://www.uradni-list.si/1/objava.jsp?sop=2010-01-4774), [40/12](http://www.uradni-list.si/1/objava.jsp?sop=2012-01-1702), [46/13](http://www.uradni-list.si/1/objava.jsp?sop=2013-01-1767), [95/14](http://www.uradni-list.si/1/objava.jsp?sop=2014-01-3963), [91/15](http://www.uradni-list.si/1/objava.jsp?sop=2015-01-3607), [21/17](http://www.uradni-list.si/1/objava.jsp?sop=2017-01-1101), [46/17](http://www.uradni-list.si/1/objava.jsp?sop=2017-01-2244), [69/17](http://www.uradni-list.si/1/objava.jsp?sop=2017-01-3284) in [80/18](http://www.uradni-list.si/1/objava.jsp?sop=2018-01-3868): v nadaljevanju: KPJS).

V nadaljevanju v tej zvezi podajamo naslednja pojasnila:

1. **Izplačilo delovne uspešnosti iz naslova povečanega obsega dela in dela preko polnega delovnega časa**

Zakon o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165) in [84/18](http://www.uradni-list.si/1/objava.jsp?sop=2018-01-4122)) v 22.d in 22.e členu in na njegovi podlagi izdana Uredba o delovni uspešnosti iz naslova povečanega obsega dela za javne uslužbence (Uradni list RS, št. [53/08](http://www.uradni-list.si/1/objava.jsp?sop=2008-01-2253) in [89/08](http://www.uradni-list.si/1/objava.jsp?sop=2008-01-3812): v nadaljevanju: Uredba) omogočata nagrajevanje javnih uslužbencev v obliki izplačila delovne uspešnosti iz naslova povečanega obsega dela. Drugi odstavek 2. člena Uredbe določa, da javnemu uslužbencu, ki prejema del plače za plačilo delovne uspešnosti iz naslova povečanega obsega dela iz prejšnjega odstavka, direktor oziroma predstojnik za iste naloge ne sme odrediti dela prek polnega delovnega časa.

Iz navedene določbe izhaja, da javnemu uslužbencu za iste naloge ni mogoče odrediti dela preko polnega delovnega časa in z njim skleniti dogovora o opravljanju dela v povečanem obsegu. Javni uslužbenec pa lahko prejme tako izplačilo delovne uspešnosti iz naslova povečanega obsega dela kot tudi izplačilo dela preko polnega delovnega časa, kadar gre za različne naloge.

1. **Izplačilo delovne uspešnosti iz naslova povečanega obsega dela in dodatka za delo v rizičnih razmerah**

KPJS v 11. točki prvega odstavka 39. člena določa dodatek za delo v rizičnih razmerah (območje vojne nevarnosti, nevarnosti terorističnih napadov z biološkimi agensi, demonstracij, naravnih nesreč, epidemij in epizootij) v višini 65% urne postavke osnovne plače javnega uslužbenca. Skladno z drugim odstavkom 39. člena KPJS dodatek pripada javnemu uslužbencu samo za čas, ko dela v nevarnih pogojih in pod posebnimi obremenitvami.

Komisija za razlago KPJS je sprejela razlago 11. točke prvega odstavka 39. člena KPJS v povezavi z drugim odstavkom istega člena te kolektivne pogodbe (Uradni list RS, št. 48/20). Besedilo razlage se glasi:

»Javnemu uslužbencu pripada dodatek za delo v rizičnih razmerah v obdobju epidemije, če sta kumulativno izpolnjena pogoja, da je razglašena epidemija v skladu z Zakonom o nalezljivih boleznih in da javni uslužbenec opravlja delo v nevarnih pogojih. Do dodatka je upravičen le za ure, ko je opravljal delo v nevarnih pogojih.

Nevarni pogoji so pogoji, ko je ali bi lahko bilo ogroženo zdravje ali življenje javnega uslužbenca zaradi izpostavljenosti možni okužbi z nalezljivo boleznijo, zaradi katere je bila razglašena epidemija.

Delodajalec določi dela in naloge, ki se opravljajo v nevarnih pogojih dela, in čas, ko je javni uslužbenec opravljal delo in naloge v nevarnih pogojih dela.

Šteje se, da ne gre za delo v nevarnih pogojih dela, če javni uslužbenec opravlja delo na domu.«

Iz sprejete razlage izhaja, da do dodatka niso upravičeni vsi javni uslužbenci, ki v času trajanja epidemije prihajajo na delo, temveč zgolj tisti, ki delo opravljajo v nevarnih pogojih. Za nevarne pogoje se štejejo pogoji, ko je ali bi lahko bilo ogroženo zdravje ali življenje javnega uslužbenca zaradi izpostavljenosti možni okužbi. Delodajalec je dolžan določiti dela in naloge, ki se zaradi razglašene epidemije nalezljive bolezni opravljajo v nevarnih pogojih dela in čas, ko je javni uslužbenec opravljal delo in naloge v nevarnih pogojih dela.

Glede na to, da se dodatek za delo v rizičnih razmerah izplačuje zaradi opravljanja dela v nevarnih pogojih, se z delovno uspešnostjo, ki predstavlja plačilo za opravljeno delo iz naslova povečanega obsega dela ne izključuje. Javni uslužbenec lahko tako hkrati prejme izplačilo delovne uspešnosti iz naslova povečanega obsega dela, če so izpolnjeni pogoji za izplačilo tovrstne delovne uspešnosti (22.d in 22.e člen ZSPJS in Uredba), in dodatka za delo v rizičnih razmerah, če opravlja delo v nevarnih pogojih v skladu s KPJS in sprejeto razlago.

1. **Izplačilo delovne uspešnosti iz naslova povečanega obsega dela in dodatka** **za nevarnost in posebne obremenitve v času epidemije (71. člen ZIUZEOP)**

ZIUZEOP v 71. členu določa izplačilo dodatka za nevarnost in posebne obremenitve v času epidemije zaposlenemu, ki je pri svojem delu nadpovprečno izpostavljen tveganju za svoje zdravje **oziroma** prekomerno obremenjen zaradi obvladovanja epidemije. Dodatek znaša največ 100 % urne postavke osnovne plače zaposlenega. Kot je določeno v četrtem odstavku 71. člena ZIUZEOP, se višina dodatka določi s sklepom, pri čemer se upošteva stopnja izpostavljenosti tveganju oziroma prekomerne obremenjenosti ter obseg dodeljenih finančnih sredstev za izplačilo tega dodatka. Pravico do dodatka imajo torej izključno zaposleni, ki:

* so nadpovprečno izpostavljeni tveganju za svoje zdravje zaradi obvladovanja epidemije oziroma
* so prekomerno obremenjeni zaradi obvladovanja epidemije.

Iz zgoraj navedene določbe izhaja, da se dodatek zaposlenemu lahko izplača za opravljanje nalog, povezanih z obvladovanjem epidemije in ne za opravljanje katerihkoli drugih nalog, ki se sicer opravljajo pri uporabniku proračuna. Do tega dodatka tako niso upravičeni zaposleni, ki so npr. nadpovprečno obremenjeni zaradi običajnih nalog, ki sodijo v delovno področje proračunskega uporabnika.

Zaposlenemu se dodatek iz 71. člena ZIUZEOP lahko izplačuje, če je nadpovprečno izpostavljen tveganju za svoje zdravje zaradi obvladovanja epidemije ali če je prekomerno obremenjen zaradi obvladovanja epidemije ali iz obeh razlogov **hkrati**.

ZIUZEOP izrecne določbe, ki bi določala, ali je hkrati zaposlenemu mogoče izplačati dodatek za nevarnost in posebne obremenitve v času epidemije in delovno uspešnost iz naslova povečanega obsega, ne vsebuje.

V primeru, ko se zaposlenemu izplačuje dodatek zato, ker je nadpovprečno izpostavljen tveganju za svoje zdravje, menimo, da lahko hkrati prejme tudi izplačilo delovne uspešnosti iz naslova povečanega obsega dela, ne glede na to, ali gre za iste ali različne naloge, saj v izplačilu dodatka v tem primeru povečan obseg dela ni zajet. Razumljivo pa je, da mora iz samega sklepa o določitvi višine tega dodatka biti razvidno, da zaposleni dodatka ne prejme zaradi prekomerne obremenjenosti iz naslova obvladovanja epidemije.

Kadar zaposleni prejme izplačilo dodatka po 71. členu ZIUZEOP iz naslova prekomerne obremenjenosti zaradi obvladovanja epidemije pa menimo, da se za iste naloge z zaposlenim ni mogoče dogovoriti še za opravljanje istih nalog v okviru povečanega obsega dela. Navedeno bi tudi pomenilo večkratno plačilo za isto delo, kar bi nasprotovalo učinkoviti in gospodarni rabi javnih sredstev, ki zavezuje predstojnike v skladu 2. členom Zakona o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP, [96/15](http://www.uradni-list.si/1/objava.jsp?sop=2015-01-3772) – ZIPRS1617 in [13/18](http://www.uradni-list.si/1/objava.jsp?sop=2018-01-0544)). Za druge naloge pa tudi v teh primerih lahko zaposleni prejme izplačilo delovne uspešnosti iz naslova povečanega obsega dela.

1. **Delo preko polnega delovnega časa in dodatek za delo v rizičnih razmerah po KPJS ter dodatek za nevarnost in posebne obremenitve po 71. členu ZIUZEOP**

Javni uslužbenci, ki opravljajo delo preko polnega delovnega časa v pogojih iz 11. točke prvega odstavka in drugega odstavka 39. člena KPJS in v skladu s sprejeto razlago KPJS so upravičeni tudi do izplačila dodatka za delo v rizičnih razmerah v okviru nadurnega dela.

Enako velja tudi za zaposlene, ki opravljajo delo preko polnega delovnega časa v pogojih, ki opravičujejo izplačilo dodatka po 71. členu ZIUZEOP. Tudi ti zaposleni prejmejo izplačilo dodatka za nevarnost in posebne obremenitve po 71. členu ZIUZEOP za ure, opravljene preko polnega delovnega časa.

To pojasnilo nadomešča pojasnilo številka 1002-474/2020/2 z dne 28.4.2020.

Ministrstva prosimo, da z vsebino tega pojasnila seznanijo proračunske uporabnike iz svoje pristojnosti.

Hvala že vnaprej in prijazen pozdrav,

Boštjan Koritnik

 minister

Poslano:

* naslovnikom po elektronski pošti